गांधीजी पर भंगियों की दुर्दशा ने कितना गहरा प्रभाव डाला, उसे रेखांकित करने के लिए लैरी कोलिन्स और डोमिनीक लेपायर ने गहन शोध कर जो पता लगाया, उस पर ध्यान दें। प्रसिद्ध कवियत्री, स्वाधीनता संग्राम सेनानी और वक्ता सरोजिनी नायडू, गांधी के प्रमुख सहयोगियों में से एक थीं। गांधी ने उन्हें ‘भारत की बुलबुल’ की संज्ञा दी थी। दिल्ली पहुंचने के कुछ समय बाद, गवर्नर जनरल लार्ड माउंटबेटन ने एक बैठक के दौरान सरोजिनी नायडू से पूछा कि गांधी जिस तरह गरीबी में रहने की ज़िद पर अड़े रहते हैं, उसके चलते, कांग्रेस, उन्हें सुरक्षा कैसे प्रदान करेगी। सरोजिनी नायडू ने हंसते हुए जवाब दिया, ‘‘आपको और गांधी को ऐसा लग सकता है कि जब वे कलकत्ता स्टेशन के प्लेटफार्म पर यात्रियों से भरे थर्ड क्लास के डिब्बे की तलाश कर रहे होते हैं, तब वे अकेले होते हैं और उनकी सुरक्षा का कोई इंतज़ाम नहीं होता। जो वे नहीं जानते वह यह है, कि उनके पीछे-पीछे अछूतों की तरह कपड़े पहने हमारे आदमी होते हैं, जो उनके साथ ट्रेन के डिब्बे में घुसते हैं।’’ सरोजनी नायडू ने गांधी की कलई खोलते हुए मांउटबेटन को बताया कि ‘‘जब वे दिल्ली की भंगी बस्ती में रहने गए, तो हरिजनों के पहनावे में दर्जनों कांग्रेस कार्यकर्ता उनके साथ वहां रहने भेजे गए। प्रिय लार्ड लुई, आप कभी नहीं जान सकेंगे कि कांग्रेस को उस बूढ़े आदमी को गरीबी में रखने के लिए कितना खर्च करना पड़ता है।’’ [4] भारत की बुलबुल ने महात्मा का सच बयान कर दिया। बेचारे महात्मा! उन्हें उनकी ही कांग्रेस पार्टी ने कितना बेवकूफ बनाया।